**Latvijas Bankas noteikumu projekta "Noteikumi par fondu apvienošanu, galvenās un pakārtotās struktūras darījumiem un ieguldījumu apliecību izplatīšanas kārtību" anotācija**

|  |  |
| --- | --- |
| **Nosaukums** | Noteikumi par fondu apvienošanu, galvenās un pakārtotās struktūras darījumiem un ieguldījumu apliecību izplatīšanas kārtību |
| **Dokumenta veids** | Latvijas Bankas noteikumi |
| **Izdošanas pamatojums** | Ieguldījumu pārvaldes sabiedrību likuma (turpmāk – Likums) 34.1panta septiņpadsmitā daļa, 71.3panta otrā, devītā un divpadsmitā daļa, 71.4panta pirmā un septītā daļa un 77.3panta četrpadsmitā daļa |
| **Mērķis un būtība** | Likuma [34.1 panta](https://likumi.lv/ta/id/52953-ieguldijumu-parvaldes-sabiedribu-likums#p34_1) septiņpadsmitā daļa paredz Latvijas Bankai pienākumu noteikt informācijas, ko pievienojamais fonds un iegūstošais fonds plāno sniegt to ieguldītājiem par ierosināto apvienošanu, saturu un formātu un kārtību, kādā tā ir sniedzama. Likuma [71.3 panta](https://likumi.lv/ta/id/52953-ieguldijumu-parvaldes-sabiedribu-likums#p71_3) otrā daļa paredz Latvijas Bankai pienākumu noteikt vienošanās, ko iesaistītie fondi noslēdz par pakārtotā fonda un galvenā fonda darbības nosacījumiem, un iekšējo noteikumu par galvenās un pakārtotās struktūras darījumu veikšanas nosacījumiem saturu. Likuma [71.3 panta](https://likumi.lv/ta/id/52953-ieguldijumu-parvaldes-sabiedribu-likums#p71_3) devītā daļa nosaka atļaujas pakārtotajam fondam saņemšanai Latvijas Bankā iesniedzamās informācijas saturu galvenā fonda likvidācijas gadījumā. Likuma [71.3 panta](https://likumi.lv/ta/id/52953-ieguldijumu-parvaldes-sabiedribu-likums#p71_3) divpadsmitā daļa nosaka atļaujas pakārtotajam fondam saņemšanai Latvijas Bankā iesniedzamās informācijas saturu galvenā fonda apvienošanas vai sadalīšanas gadījumā. Likuma [71.4 panta](https://likumi.lv/ta/id/52953-ieguldijumu-parvaldes-sabiedribu-likums#p71_4) pirmā daļa paredz Latvijas Bankai pienākumu noteikt galvenā fonda turētājbankas un pakārtotā fonda turētājbankas vienošanās par informācijas apmaiņu saturu. Likuma [71.4 panta](https://likumi.lv/ta/id/52953-ieguldijumu-parvaldes-sabiedribu-likums#p71_4) septītā daļa paredz Latvijas Bankai pienākumu noteikt galvenā fonda revidenta un pakārtotā fonda revidenta vienošanās par informācijas apmaiņu saturu. Likuma 77.3 panta četrpadsmitā daļa paredz Latvijas Bankai pienākumu noteikt citās dalībvalstīs reģistrēto (dibināto) atvērto ieguldījumu fondu ieguldījumu apliecību izplatīšanas kārtību Latvijā.  Šobrīd ir spēkā un minēto Likuma deleģējumu izpilda Finanšu un kapitāla tirgus komisijas 2020. gada 15. septembra normatīvie noteikumi Nr. 152 ''Normatīvie noteikumi par fondu apvienošanu, galvenās un pakārtotās struktūras darījumiem" (turpmāk – Noteikumi Nr. 152).  Savukārt saskaņā ar Latvijas Bankas likuma pārejas noteikumu 3. punktu Finanšu un kapitāla tirgus komisijas ārējie normatīvie akti, kas izdoti līdz 2022. gada 31. decembrim, piemērojami līdz dienai, kad stājas spēkā attiecīgie Latvijas Bankas ārējie normatīvie akti, bet ne ilgāk kā līdz 2024. gada 31. decembrim.  Ņemot vērā minēto, Latvijas Banka ir izstrādājusi noteikumu projektu "Noteikumi par fondu apvienošanu, galvenās un pakārtotās struktūras darījumiem un ieguldījumu apliecību izplatīšanas kārtību" (turpmāk – noteikumu projekts), kas aizstās Noteikumus Nr. 152.  Noteikumu projekts pēc satura būtiski neatšķiras no Noteikumiem Nr. 152.  Noteikumu projekts ir izstrādāts, lai nodrošinātu, ka arī turpmāk Eiropas Komisijas 2010. gada 1. jūlija direktīvas 2010/44/ES, ar ko īsteno Eiropas Parlamenta un Padomes direktīvu 2009/65/EK attiecībā uz dažiem noteikumiem par fondu apvienošanu, galvenajām-pakārtotajām struktūrām un paziņošanas procedūru (turpmāk– Direktīva 2010/44/ES) prasības ir ieviestas Latvijas normatīvajos aktos.  Noteikumu projekts nosaka:  1) informācijas, ko fondu apvienošanas gadījumā sniedz to ieguldītājiem, detalizētu saturu un formātu un kārtību, kādā tā ir sniedzama;  2) vienošanās un iekšējo noteikumu par galvenās un pakārtotās struktūras darījumu veikšanas nosacījumiem saturu;  3) galvenā fonda likvidācijas, apvienošanas vai sadalīšanas atļaujas saņemšanai iesniedzamās informācijas saturu;  4) vienošanās par informācijas apmaiņu starp fondu turētājbankām un zvērinātiem revidentiem saturu;  5) citās dalībvalstīs reģistrēto (dibināto) atvērto ieguldījumu fondu ieguldījumu apliecību izplatīšanas kārtību Latvijā. |
| **Leģitīmais mērķis** | Noteikumi nepieciešami, lai Latvijas Banka atbilstoši Latvijas Bankas likuma 48. panta pirmajai un otrajai daļai nodrošinātu stabila un normatīvajiem aktiem atbilstoša finanšu sektora darbību, kā arī lai nodrošinātu Likumā noteiktā deleģējuma izpildi un visaptveroši ieviestu Direktīvas 2010/44/ES prasības attiecībā uz fondu apvienošanu, galvenajām un pakārtotajām struktūrām un paziņošanas procedūru. |
| **Samērīgums** | Noteikumu projekts paredz noteikt prasības informācijai, kura pievienojamajam fondam un iegūstošajam fondam jāsniedz to ieguldītājiem par ierosināto apvienošanu. Tāpat tas paredz vienošanās, ko noslēdz iesaistītie fondi, un iekšējo noteikumu par galvenās un pakārtotās struktūras darījumu veikšanas nosacījumiem saturu. Noteikumu projekts paredz arī Latvijas Bankai iesniedzamās informācijas saturu gadījumos, kad galvenā fonda likvidācijas, apvienošanas vai sadalīšanas gadījumā pakārtotais fonds netiek likvidēts. Tāpat noteikumu projekts nosaka galvenā fonda un pakārtotā fonda turētājbanku un revidentu vienošanās par informācijas apmaiņu saturu. Noteikumu projekts paredz arī citās dalībvalstīs reģistrēto (dibināto) atvērto ieguldījumu fondu ieguldījumu apliecību izplatīšanas kārtību Latvijā.  Izraugoties piemērotāko līdzekli leģitīmā mērķa sasniegšanai, Latvijas Banka izvērtēja, ka nebūtu atbilstoši izdot, piemēram, zemāka līmeņa normatīvos aktus, kuri nebūtu ieguldījumu pārvaldes sabiedrībām juridiski saistoši (piemēram, ieteikumi). Līdz ar to atbilstošākais veids, kā noteikt vienotas prasības fondu apvienošanai, galvenās un pakārtotās struktūras darījumiem un ieguldījumu apliecību izplatīšanas kārtībai, kas nodrošina Likuma 34.1panta septiņpadsmitajā daļā, 71.3panta otrajā, devītajā un divpadsmitajā daļā un 71.4panta pirmajā un septītajā daļā noteikto prasību izpildi un attiecīgi nodrošina Direktīvā 2010/44/ES noteikto prasību ievērošanu, ir izdot finanšu tirgus dalībniekiem saistošus noteikumus.  Ņemot vērā minēto, noteikumu projekts ir piemērots leģitīmā mērķa sasniegšanai, jo nodrošinās, ka Latvijas Bankai būs pietiekama informācija, lai pārliecinātos, ka fonda, fonda turētājbankas vai fonda revidenta veiktās darbības atbilst Likuma prasībām. Ar citiem līdzekļiem Latvijas Bankai nav iespējas iegūt nepieciešamos dokumentus un informāciju, kā arī noteiktās prasības ir samērīgas, jo dokumentu vai informācijas apjoms ir rūpīgi izvērtēts, neprasot nevajadzīgu informāciju un tādējādi nodrošinot, ka sabiedrības ieguvums ir lielāks par fonda, fonda turētājbankas vai fonda revidenta tiesību un likumisko interešu ierobežojumu.  Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienveidīgu piemērošanu un Likuma prasību ievērošanu.  Noteikumu projekts kopumā un tajā ietvertās tiesību normas atbilst samērīguma principam, jo:   * pirmkārt, ar noteikumu projektu un tajā ietvertajām prasībām tiek sasniegts leģitīmais mērķis (citu personu – finanšu tirgus dalībnieku – interešu un sabiedrības labklājības aizsardzība); * otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē (fondu pārvaldnieks, turētājbanka vai revidents Latvijas Bankai vai savstarpējās vienošanās norāda tikai to informāciju, ko paredz Direktīva 2010/44/ES); * treškārt, labums, ko iegūs sabiedrība, būs lielāks par noteikumu projektā ietverto prasību radītajām negatīvajām sekām – fondu pārvaldnieka, turētājbankas vai revidenta tiesību ierobežojumiem.   Ņemot vērā iepriekš minētos apstākļus, sabiedrības ieguvums būs lielāks par papildu slogu un resursu ieguldījumu, kas konkrētajam tirgus dalībniekam varētu rasties ar uzliktajiem pienākumiem, un tos atsver sagaidāmie ilgtermiņa ieguvumi stabilāka finanšu sektora veidā. |
| **Spēkā stāšanās** | Atbilstoši Latvijas Bankas likuma 8. panta otrajai daļai – nākamajā dienā pēc noteikumu publicēšanas oficiālajā izdevumā ''Latvijas Vēstnesis''. |
| **Ietekme uz Latvijas Bankas budžetu** | Nav ietekmes uz Latvijas Bankas budžetu. |
| **Administratīvā sloga un izmaksu novērtējums (tirgus dalībniekiem)** | Salīdzinot ar spēkā esošajiem Noteikumiem Nr. 152, noteikumu projekts neparedz jaunas prasības vai izmaiņas finanšu tirgus dalībniekiem. |
| **Saistītie dokumenti** | Ar noteikumu projektu saistītie dokumenti:   1. Likums; 2. Noteikumi Nr. 152; 3. Direktīva 2010/44/ES. |
| **Saskaņošana ar Eiropas Centrālo banku** | Nav nepieciešama. |
| **Saskaņošana ar citām publiskām un privātām personām** | Noteikumu projekts 2024. gada 9. oktobrī tika publicēts Latvijas Bankas tīmekļvietnes [www.bank.lv](http://www.bank.lv) sadaļas "Tiesību akti" apakšsadaļā "Sabiedrības līdzdalība", un par to līdz 2024. gada 23. oktobrim bija iespējama sabiedrības līdzdalība.  Vienlaikus par noteikumu projektu un notiekošo sabiedrības līdzdalību tika informēta Latvijas Finanšu nozares asociācija, Latvijas Zvērinātu revidentu asociācija, kā arī ieguldījumu pārvaldes sabiedrības, kuras nav Latvijas Finanšu nozares asociācijas biedres.  Pēc sabiedrības līdzdalības noslēguma noteikumu projekts tiks iesniegts izskatīšanai Latvijas Bankas konsultatīvās finanšu tirgus padomes sēdē. |
| **Saskaņošanas rezultāti** | Sabiedrības līdzdalības rezultātā par noteikumu projektu tika saņemti Latvijas Zvērinātu revidentu asociācijas iebildumi un priekšlikumi. To apkopojums pievienots anotācijas pielikumā. |

Pielikums

Latvijas Bankas noteikumu projekta

anotācijai

**Sabiedrības līdzdalības laikā** **saņemto priekšlikumu par Latvijas Bankas noteikumu projektu** **"Noteikumi par fondu apvienošanu, galvenās un pakārtotās struktūras darījumiem un ieguldījumu apliecību izplatīšanas kārtību" apkopojums**

|  |  |  |  |
| --- | --- | --- | --- |
| **Nr. p. k.** | **Sabiedrības līdzdalībai nodotā projekta redakcija (konkrēta punkta redakcija)** | **Izteiktais iebildums (priekšlikums) par projekta konkrēto punktu, norādot sabiedrības pārstāvi** | **Latvijas Bankas viedoklis par izteikto iebildumu (priekšlikumu) un norāde, vai tas ņemts vērā** |
| 1. | Visā noteikumu projekta tekstā | Revīzijas pakalpojumu likums noteic, ka zvērināts revidents un zvērinātu revidentu komercsabiedrība pēc klienta gada pārskata un konsolidētā gada pārskata revīzijas (pārbaudes) pabeigšanas sagatavo revidenta ziņojumu.  Lūdzam projekta 24.2., 30.2., 46.4., 46.5., 46.6.apakšpunktā vārdus “revīzijas ziņojumu” (attiecīgajā locījumā) aizstāt ar vārdiem “revidenta ziņojumu” (attiecīgā locījumā). | **Skaidrojums.**  Ņemts vērā un visā noteikumu projekta tekstā vārdi "revīzijas ziņojums" (attiecīgā locījumā) aizstāti ar vārdiem "revidenta ziņojums" (attiecīgā locījumā). |
| 2. | * + 1. **Vienošanās par informācijas apmaiņu starp zvērinātiem revidentiem saturs**  1. Vienošanās tekstā par informācijas, kas norādīta [Likuma](https://likumi.lv/ta/id/52953-ieguldijumu-parvaldes-sabiedribu-likums) [71.4 panta](https://likumi.lv/ta/id/52953-ieguldijumu-parvaldes-sabiedribu-likums#p71_4) septītajā daļā, apmaiņu starp galvenā fonda zvērinātu revidentu un pakārtotā fonda zvērinātu revidentu norāda:    1. dokumentus un informāciju, ar kuru regulāri apmainās abi zvērināti revidenti, kā arī to, vai šos dokumentus un informāciju viens zvērināts revidents iesniedz otram pastāvīgi vai tos iesniedz tikai pēc otra zvērināta revidenta pieprasījuma;    2. kārtību un termiņus, kādos galvenā fonda zvērināts revidents nosūta informāciju pakārtotā fonda zvērinātam revidentam;    3. zvērinātu revidentu darbību saskaņošanas kārtību attiecīgā fonda gada pārskata sagatavošanā;    4. [Likuma](https://likumi.lv/ta/id/52953-ieguldijumu-parvaldes-sabiedribu-likums) [71.4 panta](https://likumi.lv/ta/id/52953-ieguldijumu-parvaldes-sabiedribu-likums#p71_4) astotajā daļā norādīto pārkāpumu galvenā fonda revidenta ziņojumā identificēšanas kārtību;    5. informācijas pieprasījumu, ko viens zvērināts revidents iesniedz otram, tai skaitā pieprasījumu sniegt plašāku informāciju par galvenā fonda revidenta ziņojumā atklātajiem pārkāpumiem, izskatīšanas kārtību un termiņus;    6. [Likuma](https://likumi.lv/ta/id/52953-ieguldijumu-parvaldes-sabiedribu-likums) [71.4 panta](https://likumi.lv/ta/id/52953-ieguldijumu-parvaldes-sabiedribu-likums#p71_4) astotajā daļā un [74. panta](https://likumi.lv/ta/id/52953-ieguldijumu-parvaldes-sabiedribu-likums#p74) pirmajā daļā norādīto revidenta ziņojumu sagatavošanas nosacījumus, kā arī galvenā fonda revidenta ziņojuma sagatavošanas kārtību un termiņus un šā ziņojuma projekta iesniegšanas termiņus pakārtotā fonda zvērinātam revidentam;    7. ja pakārtotajam fondam un galvenajam fondam ir atšķirīgs pārskata gads, kārtību un termiņu, līdz kuram galvenā fonda zvērināts revidents sagatavo [Likuma](https://likumi.lv/ta/id/52953-ieguldijumu-parvaldes-sabiedribu-likums) [71.4 panta](https://likumi.lv/ta/id/52953-ieguldijumu-parvaldes-sabiedribu-likums#p71_4) astotajā daļā norādīto revidenta ziņojumu, kā arī minētā ziņojuma projekta un ziņojuma iesniegšanas kārtību pakārtotā fonda zvērinātam revidentam. | Revīzijas pakalpojumu likuma 28.pants pirmā daļa noteic, ka *zvērināts revidents revīzijas pakalpojumus sniedz atbilstoši šā likuma 3.panta otrajā daļā minētajiem noteikumiem, ievērojot Latvijā atzīto starptautisko revīzijas standartu prasības un profesionālās ētikas normas. Ja klients ir sabiedriskas nozīmes struktūra, zvērināts revidents un zvērinātu revidentu komercsabiedrība ievēro arī regulā Nr. 537/2014 noteiktās prasības gada pārskatu un konsolidēto gada pārskatu revīzijas veikšanai šajā sabiedriskas nozīmes struktūrā*.  Ieguldījumu pārvaldes sabiedrību likuma 71.4 panta septītā daļa noteic, ka, *ja galvenajam fondam un pakārtotajam fondam ir dažādi revidenti, tie noslēdz vienošanos par informācijas apmaiņu, lai nodrošinātu savu pienākumu izpildi*. Minētā panta astotā daļa izvirza tikai vienu nosacījumu, kas jāietver septītajā daļā minētajā vienošanās – *šā panta septītajā daļā minētās vienošanās nosacījumos paredz, ka pakārtotā fonda revidents revīzijas ziņojumā ņem vērā galvenā fonda revīzijas ziņojumu*.  Ņemot vērā to, ka Ieguldījumu pārvaldes sabiedrību likums nenoteic informācijas apmaiņas kārtību starp zvērinātiem revidentiem, minētajai informācijas apmaiņai ir jānotiek saskaņā ar Revīzijas pakalpojumu likumu un starptautiskajiem revīzijas standartiem.  LZRA ieskatā Latvijas Bankai nav deleģētas tiesības noteikt no normatīvajiem aktiem atšķirīgas prasības informācijas apmaiņas kārtībai, tādēļ LZRA ierosina izslēgt no projekta 3.4.2.sadaļu, tādējādi saglabājot Ieguldījumu pārvaldes sabiedrību likumā, Revīzijas pakalpojumu likumā un starptautiskajos revīzijas standartos noteiktās prasības informācijas apmaiņai starp zvērinātiem revidentiem. | **Skaidrojums.**  Izstrādājot noteikumu projektu, tika secināts, ka atsevišķiem noteikumu projekta regulējumā ietvertajiem jautājumiem (1.6., 1.7. apakšpunkts un no tiem izrietošie punkti, tai skaitā 3.4.2. apakšnodaļas punktos minētais vienošanās par informācijas apmaiņu starp zvērinātiem revidentiem saturs) pašreiz nav deleģējuma Ieguldījumu pārvaldes sabiedrību likumā (turpmāk – Likums), tai skaitā Likuma 71.4panta septītajā daļā trūkst deleģējuma normas Latvijas Bankai noteikt vienošanās par informācijas apmaiņu, ko slēdz revidenti, saturu, ja galvenajam fondam un pakārtotajam fondam tie ir dažādi. Šobrīd identiska norma ir Likuma 71.4panta pirmajā daļā attiecībā uz gadījumiem, kad galvenajam fondam un pakārtotajam fondam ir dažādas turētājbankas, un tiek paredzēts deleģējums Latvijas Bankai noteikt vienošanās par informācijas apmaiņu, ko slēdz šīs turētājbankas, saturu.  Identificētās deleģējuma problēmas var atsaukties uz noteikumu projekta saturu īstermiņā, t. i., to apjoms var sarukt. Pašreiz noteikumu projekta virzība esošajā redakcijā atkarīga no likumprojekta "Grozījumi Ieguldījumu pārvaldes sabiedrību likumā" (Nr. 24-TA-2433), kurā ir iekļautas trūkstošās deleģējuma normas, saskaņošanas un pieņemšanas, līdz ar to Likuma 71.4 panta septītā daļa papildināta ar jaunu teikumu šādā redakcijā: "Minētās vienošanās saturu nosaka Latvijas Banka."  Ja attiecīgie grozījumi Likumā netiks pieņemti līdz 2024. gada beigām, noteikumu projektā tiks svītrotas normas, kurām nav pienācīga deleģējuma, savukārt pēc attiecīgo Likuma grozījumu spēkā stāšanās noteikumi tiks papildināti ar nepieciešamajām normām, tos atbilstoši grozot.  Latvijas Zvērinātu revidentu asociācijas ierosinājums izslēgt no noteikumu projekta 3.4.2. apakšnodaļu nav atbalstāms, jo ar 3.4.2. apakšnodaļas attiecīgajiem punktiem tiek ieviestas Eiropas Komisijas 2010. gada 1. jūlija direktīvas 2010/44/ES, ar ko īsteno Eiropas Parlamenta un Padomes direktīvu 2009/65/EK attiecībā uz dažiem noteikumiem par fondu apvienošanu, galvenajām-pakārtotajām struktūrām un paziņošanas procedūru, prasības. Izslēdzot 3.4.2. apakšnodaļu, netiek ieviestas minētās direktīvas 27. panta prasības. |
| 3. | * 1. ja pakārtotajam fondam un galvenajam fondam ir atšķirīgs pārskata gads, kārtību un termiņu, līdz kuram galvenā fonda zvērināts revidents sagatavo [Likuma](https://likumi.lv/ta/id/52953-ieguldijumu-parvaldes-sabiedribu-likums) [71.4 panta](https://likumi.lv/ta/id/52953-ieguldijumu-parvaldes-sabiedribu-likums#p71_4) astotajā daļā norādīto revidenta ziņojumu, kā arī minētā ziņojuma projekta un ziņojuma iesniegšanas kārtību pakārtotā fonda zvērinātam revidentam. | Papildus vēršam uzmanību, ka projekta 46.7.apakšpuntā iekļautais regulējums ir pretrunā ar Ieguldījumu pārvaldes sabiedrību likuma 71.4 panta astoto daļu, kas noteic, ka, *ja pakārtotā fonda un galvenā fonda pārskata gads atšķiras, galvenā fonda revidents sagatavo revīzijas ziņojumu pakārtotā fonda pārskata gada pēdējā dienā*. Ar vienošanos nenosaka termiņu, līdz kuram galvenā fonda zvērināts revidents sagatavo revidenta ziņojumu. | **Ņemts vērā.**  Noteikumu projekta 46.7. apakšpunkts izteikts jaunā redakcijā:  "46.7. ja pakārtotajam fondam un galvenajam fondam ir atšķirīgs pārskata gads, galvenā fonda zvērināta revidenta ziņojuma projekta iesniegšanas kārtību pakārtotā fonda zvērinātam revidentam." |